CELEX: 32017D0122
Language: et
Date: 2017-01-23 00:00:00
Title: Komisjoni rakendusotsus (EL) 2017/122, 23. jaanuar 2017, Euroopa Parlamendi ja nõukogu direktiivi 2014/25/EL artikli 34 kohaldatavuse kohta turbatootmisega seotud tegevuste sooritamiseks sõlmitud lepingutele Soomes (teatavaks tehtud numbri C(2017) 237 all) (EMPs kohaldatav tekst )

25.1.2017   
            
            
               ET
            
            
               Euroopa Liidu Teataja
            
            
               L 19/33
            
         KOMISJONI RAKENDUSOTSUS (EL) 2017/122,
   23. jaanuar 2017,
   Euroopa Parlamendi ja nõukogu direktiivi 2014/25/EL artikli 34 kohaldatavuse kohta turbatootmisega seotud tegevuste sooritamiseks sõlmitud lepingutele Soomes
   
      
         (teatavaks tehtud numbri C(2017) 237 all)
      
   
   (Ainult rootsi- ja soomekeelne tekst on autentsed)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 31. märtsi 2004. aasta direktiivi 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused, (1) eelkõige selle artikli 30 lõiget 5,
   võttes arvesse Euroopa Parlamendi ja nõukogu 26. veebruari 2014. aasta direktiivi 2014/25/EL, milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid ja millega tunnistatakse kehtetuks direktiiv 2004/17/EÜ, (2) eelkõige selle artikli 35 lõiget 3,
   võttes arvesse Vapo Oy esitatud taotlust,
   olles konsulteerinud riigihangete nõuandekomiteega
   ning arvestades järgmist:
   1.   ASJAOLUD
   
   1.1.   Taotlus
   
   
               (1)
            
            
               2. veebruaril 2016 sai komisjon Vapo Oy'lt (edaspidi „Vapo“ või „taotleja“) direktiivi 2004/17/EÜ artikli 30 alusel taotluse (edaspidi „taotlus“).
            
         
               (2)
            
            
               Vapo on avalik-õiguslik äriühing, mille aktsiatest 50,1 % kuulub Soome riigile ja 49,9 % kohalike omavalitsuste energiaettevõtete ja elektriühistute omanduses olevale äriühingule Suomen Energiavarat Oy.
            
         
               (3)
            
            
               Taotlus puudutab turbatootmisega seotud tegevusi Soomes.
            
         
               (4)
            
            
               Taotlusele oli lisatud Soome konkurentsi- ja tarbijakaitseameti (edaspidi „riiklik pädev asutus“) 2. novembri 2015. aasta avaldus. Komisjoni arvates ei saa seda dokumenti pidada põhjendatud seisukohaks direktiivi 2014/25/EL artikli 35 lõike 2 tähenduses, sest selles on lihtsalt väidetud, et nimetatud tingimused on täidetud, kuid ühtegi argumenti selle väite toetuseks ei ole esitatud (3).
            
         
               (5)
            
            
               Komisjon nõudis taotlejalt lisateavet e-posti teel 10. märtsil 2016, 2. juunil 2016, 6. juulil 2016, 8. juulil 2016 ja 23. septembril 2016. Taotleja esitas nõutud teabe e-posti teel 6. aprillil 2016, 16. juunil 2016, 26. augustil 2016 ja 30. septembril 2016.
            
         
               (6)
            
            
               Samal ajal nõudis komisjon 7. juunil 2016 Soome ametiasutustelt lisateavet. Soome ametiasutused saatsid vastuse e-posti teel 26. septembril 2016. Selles esitatud järeldused põhinesid Soome riikliku pädeva asutuse poolt Vapo 24 kliendi ja kaheksa konkurendi seas tehtud uuringul ja turbatootjate ühenduselt saadud teabel. Vastajatele esitatud küsimused käsitlesid kütuste kasutamist, ühelt kütuseliigilt teisele üleminekut, kütuse hüpoteetilise hinnatõusu mõju, majanduslikult tasuvat veokaugust, kütusehindu, turule sisenemise takistusi, turbarabade hankeprotsessi ning kütteturba ja -puidu turu arengut lähiaastatel.
            
         1.2.   Turbatootmine Soomes
   
   
               (7)
            
            
               Turvas on niisketes piirkondades leiduv orgaaniline maavara, mis koosneb osaliselt lagunenud taimsest materjalist; seda lõigatakse ja kuivatatakse kütusena kasutamise eesmärgil. Soomes kasutatakse turvast peamiselt elektrienergia tootmiseks ja kaugkütteks. 2014. aastal oli turba osakaal energia tootmiseks kasutatavate kütuste kogumahus Soomes kokku 4 % (4).
            
         
               (8)
            
            
               Soome turbarabade kogupindala on 9 miljonit hektarit ja sellest 1,2 miljonit hektarit sobib turbatootmiseks (5). Turbatootmiseks sobivast maa-alast kasutatakse selleks tegelikult siiski vähem kui 10 % (6). Tootmise asukoha määrab konkurentsiolukord, kuna turba puhul on majanduslikult tasuv veokaugus üsna lühike – ainult 150 km (7).
            
         
               (9)
            
            
               Soomes on ligikaudu 23 miljonit hektarit metsa ja Soome on metsasaaduste oluline tarnija maailmaturul (8).
            
         
               (10)
            
            
               Turvast ja puitu kasutatakse kütusena ligikaudu 400 Soome elektri- ja küttejaamas.
            
         
               (11)
            
            
               Vapo on ainus kogu riigis tegutsev turbatootja. Soomes on ka mitu piirkondlikku tootjat ja ligikaudu 300 kohalikku tootjat ning mõnel suuremal elektrijaamal on turbatootmiseks oma maa-alad.
            
         
               (12)
            
            
               Küttepuitu tarnivad viis üleriigilist tootjat, 79 metsamajandusühingut ja sajad kohalikud tootjad (9).
            
         2.   ÕIGUSRAAMISTIK
   
   
               (13)
            
            
               Direktiivi 2014/25/EL kohaldatakse selliste lepingute sõlmimise suhtes, mis käsitlevad söe ja muude tahkekütuste kaevandamiseks teatava geograafilise piirkonna kasutamisega seotud tegevusi, välja arvatud juhul, kui see tegevus on hõlmatud kõnealuse direktiivi artikli 34 kohase erandiga.
            
         
               (14)
            
            
               Direktiivi 2014/25/EL artiklis 34 on sätestatud, et direktiivis käsitletava tegevuse võimaldamiseks sõlmitud lepingute suhtes ei kohaldata kõnealust direktiivi, kui liikmesriigis, kus seda tegevust teostatakse, on see tegevus otseselt avatud konkurentsile turgudel, millele juurdepääs ei ole piiratud.
            
         
               (15)
            
            
               Otsest avatust konkurentsile hinnatakse objektiivsete kriteeriumide alusel, võttes arvesse kõnealuse sektori eripära. Juurdepääsu ei peeta piiratuks, kui liikmesriik on rakendanud asjakohased liidu õigusaktid ning kohaldanud neid, avades kogu asjaomase sektori või osa sellest konkurentsile. Kõnealused õigusaktid on loetletud direktiivi 2014/25/EL III lisas. Söe ja muude tahkekütuste kaevandamise kohta ei ole selles lisas siiski loetletud ühtegi seda sektorit liberaliseerivat asjakohast õigusakti. Seetõttu ei saa eeldada vaba juurdepääsu turule ning seda tuleb tõendada nii de facto kui ka de jure.
            
         
               (16)
            
            
               Käesoleva otsuse kohaldamine ei piira konkurentsieeskirjade ega muude liidu õigusvaldkondade kohaldamist. Kriteeriumid ja metoodika, mille alusel hinnatakse otsest avatust konkurentsile vastavalt direktiivi 2014/25/EL artiklile 34, ei pruugi olla samad, mida kasutatakse aluslepingu artikli 101 või 102 või nõukogu määruse (EÜ) nr 139/2004 (10) kohasel hindamisel. Seda asjaolu märkis ka Euroopa Kohus oma hiljutises otsuses (11).
            
         3.   HINNANG
   
   3.1.   Vaba juurdepääs turule
   
   
               (17)
            
            
               Kuna vaba juurdepääsu turule ei saa eeldada, tuleb seda tõendada nii de facto kui ka de jure.
            
         
               (18)
            
            
               Taotleja väitel puuduvad õiguslikud piirangud juurdepääsuks turbaturule. Turbatootmine eeldab keskkonnaluba, kuid seda ei saa käsitada turule juurdepääsu piiranguna. Peale selle ei ole turbatootmisega seotud mingisuguseid eri- või ainuõigusi.
            
         
               (19)
            
            
               Soomes turbatootmislubade väljaandmise suhtes kohaldatavate õigusnormide hindamine näitab, et selliste lubade andmisel kohaldatakse mittediskrimineerimise põhimõtet. Turbatootmise alustamiseks on vaja keskkonnaluba. Sellise loa hankimise protsess võib küll olla väga pikk (üks kuni neli aastat), kuid kõikide ettevõtjate suhtes kohaldatakse sama loa andmise menetlust ja samu kriteeriume ning seetõttu ei saa seda riigihanke seisukohast käsitada turule juurdepääsu piiranguna. Käesoleva otsuse eesmärgil võib järeldada, et turbatootmiseks loa saamise võimalus on de jure vaba.
            
         
               (20)
            
            
               Olulist osa turbatootmiseks sobivatest turbarabadest ei ole veel kasutatud (12). Taotleja väitel on turbatootjate arv viimastel aastatel suurenenud (13) ning see toetab väidet, et turule juurdepääs on de facto vaba.
            
         
               (21)
            
            
               Soome ametiasutused kinnitasid vaba juurdepääsu sellele tegevusele (14).
            
         
               (22)
            
            
               Eeltoodut silmas pidades võib direktiivi 2014/25/EL artiklis 34 sätestatud tingimuste hindamise eesmärgil ja ilma et see piiraks konkurentsiõiguse või mõne muu liidu õigusvaldkonna kohaldamist, järeldada, et juurdepääs turule teatava geograafilise ala kasutamiseks turba kaevandamise eesmärgil on nii de facto kui ka de jure vaba.
            
         3.2.   Otsene avatus konkurentsile
   
   
               (23)
            
            
               Otsest avatust konkurentsile tuleks hinnata eri näitajate põhjal, millest ükski ei ole iseenesest otsustav. Käesolevas otsuses käsitletud turgude puhul tuleks ühe kriteeriumina arvesse võtta peamiste turuosaliste turuosa asjaomasel turul. Asjaomaste turgude omadusi arvestades võib vajaduse korral arvesse võtta ka täiendavaid kriteeriume.
            
         
               (24)
            
            
               Peale selle ei piira eespool esitatud määratlus mingil viisil aluslepingu artikli 101 ja/või 102, määruse (EÜ) nr 139/2004 kohaste ettevõtete ühinemise kontrolli eeskirjade ega ühegi liidu konkurentsieeskirjade täitmisega seotud kohaldatava määruse või komisjoni teatise või suunise, sealhulgas turu määratlust ja turuosade arvutamist käsitlevate asjaomaste sätete kohaldamist.
            
         
               (25)
            
            
               Käesoleva otsuse eesmärk on kindlaks teha, kas taotluses käsitletavad teenused on riigihanke eesmärgil avatud konkurentsile (turgudel, kuhu juurdepääs ei ole piiratud direktiivi 2014/25/EL artikli 34 tähenduses) sel määral, et ka direktiivis 2014/25/EL sätestatud üksikasjalike hanke-eeskirjadega seotud korra kohaldamiseta on tagatud, et asjaomaste tegevuste teostamiseks vajalikud riigihanked korraldatakse läbipaistvalt ja mittediskrimineerivalt, tuginedes kriteeriumidele, mis võimaldavad ostjatel kindlaks teha majanduslikult kõige soodsama pakkumise.
            
         
               (26)
            
            
               Vapo on ainus Soome turbaturul tegutsev hankija ja seega ainus majandusüksus, mille suhtes kohaldatakse liidu riigihanke-eeskirju. Sellega seoses on oluline meeles pidada, et äriühingutel, mille suhtes ei kohaldata riigihanke-eeskirju, on nendel turgudel tegutsedes võimalik avaldada taotlejale konkurentsisurvet.
            
         3.2.1.   Asjaomane tooteturg
   
   
               (27)
            
            
               Taotlus hõlmab turba tootmist ja hulgimüüki. Tootjad kaevandavad ja töötlevad turvast ning müüvad selle ilma vahendajateta otse eri käitistele. Turbatootmise turul valitsevat konkurentsi kaaludes tuleb arvesse võtta tootmise ja kaevandatud turba esmamüügi/hulgimüügi vahelisi seoseid. Käesolevas otsuses ja ilma et see piiraks muude liidu õigusvaldkondade kohaldamist, vaadeldakse turba tootmist ja hulgimüüki koos samal tooteturul.
            
         
               (28)
            
            
               Taotleja väitel kuulub turvas vähemalt küttepuiduga (st hakkpuidu ja metsatööstuse kõrvalsaadustega) samale asjaomasele turule. Vapo tegutseb nii turba- kui ka puiduturul, kuid saab müügitulu peamiselt turbast.
            
         
               (29)
            
            
               Soome riiklik pädev asutus on varem leidnud, (15) et turvas ja puit kuuluvad erinevatele tooteturgudele, kuid jätnud määratluse lahtiseks. Turba- ja puiduturu määratluse eristamisel tugineti järgmistele väidetele: suured investeerimiskulud seoses ühelt tehnoloogialt teisele üleminekuga, turba ja puidu erinevad tehnilised omadused, puiduvarude nappus, konkreetse turuhinna puudumine küttepuidu puhul ja pikaajalised lepingud. Komisjon hindas praegust turuolukorda nende väidete asjakohasuse alusel.
            
         
      Tehnoloogia areng
   
   
               (30)
            
            
               Taotleja väidab, et üks kõige olulisemaid muutusi võrreldes Soome riikliku pädeva asutuse varasemate otsuste tegemise ajaga on seotud käitiste kütuse põletamise tehnoloogia arenguga, mistõttu on küttepuidu tarbimine suurenenud ja turba tarbimine vähenenud. Taotleja väidab eelkõige, et praegusajal on võimalik põletada turvast ja puitu tegelikult kõikides Soome küttejaamades. Seetõttu on küttepuidu tarbimine viimasel 15 aastal suurenenud (16).
            
         
               (31)
            
            
               Soome riiklik pädev asutus kinnitas, et puit on viimastel aastatel avaldanud turbale üha suuremat konkurentsisurvet (17). Soome riiklik pädev asutus märkis, et energiatootjad teevad investeeringuid mitmel kütusel töötavatesse jaamadesse, kus saab kasutada turvast, puitu ja isegi sütt, eesmärgiga saavutada nende maksimaalne paindlikkus erinevate turutingimuste ning keskkonna- ja maksupoliitika suhtes.
            
         
               (32)
            
            
               Kõik Soome 20 suurimat turbakasutajat (18) kasutavad praegu kütteturba kõrval ka puitu, samuti sütt (rannikul asuvad jaamad) (19).
            
         
               (33)
            
            
               400st turvast ja puitu kasutavast elektri- ja küttejaamast kasutab ainult turvast vähem kui 20 väikest küttejaama (20). Nende jaamade tarbimisvõimsus on siiski väike (21).
            
         
      Turba ja puidu tehnilised omadused
   
   
               (34)
            
            
               Tehniliste erinevuste kohta märgib komisjon, et tehniliselt tõhusa põlemise saab tänapäeval saavutada puidule kemikaalide lisamise teel.
            
         
               (35)
            
            
               Ainult puidu kasutamisel suureneb katla korrosioon ning selle vältimiseks lisatakse põlemisprotsessi tavaliselt minimaalsel määral turvast (mis sisaldab looduslikult väävlit), sütt või selliseid kemikaale nagu väävel või lubi. Vajaliku kütteturba optimaalne protsent on käitises kasutatavast tehnoloogiast ja kavandatud heitkogustest olenevalt väga erinev – vahemikus 0–60 % (22).
            
         
               (36)
            
            
               Komisjon küsis (23) taotlejalt andmeid turba ja puidu hooajalise tarbimise kohta aasta jooksul ning täpsemalt seda, kas kliendid pidid kasutama de facto ainult turvast või ainult puitu. Taotleja selgitas, (24) et turbatarbimine on suurim jaanuarist märtsini, samal ajal, kui suvel on tarbimine väike, sest kütust ei vajata kütteks. Taotleja tõi näiteks olukorra 2015. aastal, kui ilm oli väga külm (25) ning kaugküttejaamad kasutasid puidu asemel rohkem turvast ja naftasaadusi. Asendatud mahud olid kogutarbimise taustal siiski väikesed.
            
         
      Küttepuidu kättesaadavus
   
   
               (37)
            
            
               Puidu nappuse kohta väidab taotleja, et praegune olukord erineb täielikult riikliku pädeva asutuse varasemate otsuste aegsest olukorrast, kuna ettevõtjad investeerisid metsatehnikasse, tänu millele on puiduturg oluliselt suurenenud (26).
            
         
               (38)
            
            
               Taotluses (27) esitatud teabe kohaselt on turba alternatiivkütuste kättesaadavus hea. Põhja- ja Ida-Soomes on küttepuidu kättesaadavus väga hea, kuid lõuna- ja läänepoolsetes piirkondades võib kodumaise küttepuidu kättesaadavus piirata edaspidi hakkpuidu kasutamise suurenemist (28). Alternatiivkütustest kasutatakse sütt (rannikualadel), Venemaalt imporditud puitu ja gaasi (gaasijuhtmega varustatud piirkondades). Kuigi nõudlus võib olla suurem kui puidu tarnemaht, on see nii ainult ajutiselt (29).
            
         
               (39)
            
            
               Soome riiklik pädev asutus märkis, et „nii hakkpuidu kui ka metsatööstuse kõrvalsaaduste turg on üha rohkem kaubandusele suunatud ning tugevdanud oma positsiooni võrreldes turbaga.“ (30)
               
            
         
               (40)
            
            
               Vastavalt avaldatud andmetele (31) näitavad elektritootmise energiaallikate aegread küttepuidu tarbimise ühtlast suurenemist ja turba tarbimise vähenemist, eriti alates 2010. aastast.
            
         
      Kütuse hind
   
   
               (41)
            
            
               Soomes antakse hakkpuidul töötavatele elektrijaamadele tegevusabi kavade (32) raames toetust eesmärgiga suurendada taastuvenergia tootmist, soodustades üleminekut turbalt biomassile.
            
         
               (42)
            
            
               ELi 2020. aastaks püstitatud taastuvenergia eesmärk on Soome puhul 38 %. Taastuvenergia osakaal Soome summaarses energia lõpptarbimises suurenes 28,5 %-lt 2005. aastal 36,8 %-le 2013. aastal (33).
            
         
               (43)
            
            
               Taotleja kinnitab, (34) et kõik tema põhikliendid on kõlblikud saama eelnimetatud abi.
            
         
               (44)
            
            
               Valitsuse kehtestatud abisumma muudatus (35) jõustus 1. märtsil 2016. Vastavalt asjaomasele õigusaktile suurendati hakkpuidu põletamisega toodetava elektrienergia maksimaalset abisummat 15,9 eurolt MWh kohta 18 eurole MWh kohta.
            
         
               (45)
            
            
               Soomes kohaldatakse elektrienergiale, söele, maagaasile, kütteturbale, tallõlile ja vedelkütustele energiamaksusid. Uusimate õigusnormide (36) kohaselt on uus maks kütteturbale 1,9 eurot MWh kohta (varem 3,4 eurot MWh kohta). See uus maks jõustus samuti 1. märtsil 2016.
            
         
               (46)
            
            
               Erinevalt puidu kasutamisest kohaldatakse turba ja muude fossiilkütuste kasutamisele energiasektoris süsinikdioksiidimaksu. Riikliku pädeva asutuse varasema otsuse (37) ajal ei kohaldatud veel süsinikdioksiidimaksu. Selle maksu kehtestamine ajendas tegema suuri investeeringuid uutesse mitmel kütusel töötavatesse jaamadesse ja vanade jaamade ümberseadmestamisse, nii et neis saab kasutada nii puitu kui ka teisi fossiilkütuseid.
            
         
               (47)
            
            
               Taotleja väidab, (38) et kõiki turbale kohaldatavaid makse ja puidule antavat abi arvesse võttes näitab kliendi kantava kütteturba kulu (sh turbamaks ja süsinikdioksiidi lubatud heitkoguste kulu) ja küttepuidu kulu võrdlus, et kliendi seisukohast on küttepuidu ja kütteturba kulu võrreldav, kuigi puit on endiselt turbast odavam.
            
         
               (48)
            
            
               Soome ametiasutused kinnitasid, (39) et Vapo klientide ja konkurentide seas tehtud uuringu käigus „märkisid paljud vastajad, et klientide jaoks on nii turba kui ka puidu lõplik kulu kehtivate abisummade, maksude ja saastekvootide tõttu tegelikult sama“.
            
         
      Pikaajalised lepingud
   
   
               (49)
            
            
               Riikliku pädeva asutuse varasemate otsuste ajal oli turbavarudest nappus ja küttepuitu ei kasutatud alternatiivkütusena praegusajaga võrreldaval määral. Kliendid olid piisavate tarnete tagamiseks valmis sõlmima pikaajalisi lepinguid.
            
         
               (50)
            
            
               Vapo tegutseb praegu oma klientidega sõlmitud raamlepingute alusel. Need raamlepingud kehtivad tavaliselt kauem kui aasta, kuid hinnad ja tarnekogused lepitakse kokku turuolukorrast olenevalt aastaks või lühemaks perioodiks. Vapol puuduvad ainuõiguslikud tarnelepingud ja kõikidel tema klientidel on võimalik hankida turvast teistelt tootjatelt. Olemasolevatest raamlepingutest olenemata ei ole kliendid seega seotud pikaajalise kohustusega osta turvast Vapolt.
            
         
               (51)
            
            
               Põhjendustes 27–50 kirjeldatud turba- ja puiduturu hetkeolukorda ning praegust puidu riigiabi kava arvesse võttes tundub, et kütteturbale avaldab muu hulgas küttepuit olulist konkurentsisurvet.
            
         
               (52)
            
            
               Eeltoodut silmas pidades ja direktiivi 2014/25/EL artiklis 34 sätestatud tingimuste hindamise eesmärgil ning ilma et see piiraks konkurentsiõiguse või mõne muu liidu õigusvaldkonna kohaldamist, leiab komisjon, et kütteturvas ja küttepuit (hakkpuit ja metsatööstuse kõrvalsaadused) konkureerivad praegu teineteisega.
            
         3.2.2.   Asjaomane geograafiline turg
   
   
               (53)
            
            
               Taotleja väitel hõlmab asjaomane turg kogu Soome riigi territooriumi. Taotleja ning teised turba- ja puidutootjad tegutsevad Soomes.
            
         
               (54)
            
            
               Riiklik pädev asutus leidis oma varasemas otsuses, (40) et turba geograafiline turg on üleriigiline. Soome ametiasutused kinnitasid seda järeldust oma 26. septembri 2016. aasta kirjas (41).
            
         
               (55)
            
            
               Kütteturvast toodetakse tavaliselt võimalikult lähedal kliendi asukohale. Tarned ühele kliendile tehakse harilikult kümnetest eri asukohaga turbarabadest (42). Maksimaalne majanduslikult tasuv veokaugus oli taotleja hinnangul umbes 150 km kütteturba, 50 km hakkpuidu ja 150 km puidu kõrvalsaaduste puhul.
            
         
               (56)
            
            
               Riikliku pädeva asutuse 2016. aasta turu-uuringu põhjal hinnati majanduslikult tasuvaks veokauguseks 160 km turba, 110 km hakkpuidu ja 155 km puidu kõrvalsaaduste puhul (43).
            
         
               (57)
            
            
               Taotleja väidab, et kütteturvast või -puitu kasutava käitise majanduslikult tasuvas varustuspiirkonnas asub mitu turbaraba või puiduallikat ning turba- ja puiduettevõtjad müüvad oma kütusetooteid omakorda eri käitistele. Riiklik pädev asutus kasutas samu väiteid varasemas otsuses, (44) piiritledes geograafilise turu üleriigilisena.
            
         
               (58)
            
            
               Komisjon märgib, et Soome 20 suurimat turbakasutajat kasutavad kütteturvast kõrvuti puidu ja söega ning neil kõigil on turba ja puidu puhul mitu tarnijat ja suur arv võimalikke tarnijaid majanduslikult tasuvas veokauguses.
            
         
               (59)
            
            
               Soome riiklik pädev asutus väidab, (45) et võrreldes olukorraga riikliku pädeva asutuse varasema otsuse ajal 2001. aastal ei näi geograafilise turu olukord olevat muutunud ja seda võib seega pidada üleriigiliseks.
            
         
               (60)
            
            
               Eeltoodut silmas pidades ja direktiivi 2014/25/EL artiklis 34 sätestatud tingimuste hindamise eesmärgil ning ilma et see piiraks konkurentsiõiguse või mõne muu liidu õigusvaldkonna kohaldamist, ei pea komisjon tegema järeldust geograafilise turu täpse ulatuse kohta, kuna konkurentsiolukorra hindamise tulemus oleks igal juhul sama.
            
         3.2.3.   Konkurentsimõju hindamine
   
   
               (61)
            
            
               Ollakse seisukohal, et turba- ja puiduturu puhul on üks üleriigiliste turgude konkurentsitaseme näitaja kolme suurima tootja koguturuosa. See on kooskõlas komisjoni varasemate otsustega (46).
            
         
               (62)
            
            
               Kolme suurima tootja turuosa oli müügitulu põhjal 2012. aastal […] %, (47) 2013. aastal […] % ja 2014. aastal […] % (48). Vapo Oy on selle turu suurim osaline, kuid tema turuosa on viimastel aastatel vähenenud (2012. aastal […] %, 2013. aastal […] % ja 2014. aastal […] %).
            
         
               (63)
            
            
               Konkurentsiolukorra analüüs 20 suurima kliendi tasandil näitab, et Vapo turuosa on (v.a kahel juhul) (49) vahemikus […]–[…] %, (50) samal ajal kui Vapo tarned moodustavad […] % (51) kõikidest neile 20 suurimale kliendile tehtavatest tarnetest.
            
         
               (64)
            
            
               Asjaolu, et Vapo turuosa suurimatele klientidele tehtavates tarnetes on suurem kui tema riigi tasandil arvutatud koguturuosa, võib viidata sellele, et Vapo ei pruugi olla suuteline kasutama oma turupositsiooni väiksemate klientide puhul.
            
         
               (65)
            
            
               Kaaludes hüpoteetiliselt alternatiivset stsenaariumi, kus Soome on jaotatud neljaks tarnepiirkonnaks (põhi, ida, lääs ja lõuna), jääb hindamise tulemus suuresti samaks – Vapo turuosa (52) on vahemikus […]–[…] % (53).
            
         
               (66)
            
            
               Nagu selgitati põhjenduses 50, müüb taotleja turvast ja puitu klientidega sõlmitud raamlepingute alusel, kusjuures tarnekogused ja hinnad lepitakse kokku aastaks või lühemaks perioodiks. Soome 20 suurimat turbakasutajat, (54) kes asuvad üle kogu riigi, kasutavad turvast kõrvuti puidu ja vahel ka söega. Kõikidel käitistel on mitu turba ja puidu tarnijat ning taotleja ei ole sõlminud ainuõiguslikke lepinguid.
            
         
               (67)
            
            
               Ühelt kütteliigilt teisele ülemineku kohta võib märkida, et jaamade tehnoloogia, turbale kohaldatavate maksude ja puidule antavate abisummade muutused vähendasid turba tarbimist. Taotleja kaotas mitu turbatarbijat, kes läksid üle teiste tarnijate pakutavatele kütustele, ning teised kliendid on vähendanud oma nõudlust taotleja pakutava turba järele.
            
         
               (68)
            
            
               Viimastel aastatel on turbaturule sisenenud mitu uut ettevõtjat, (55) kuid nende hulk on turbanõudluse vähenemise tõttu siiski piiratud.
            
         
               (69)
            
            
               Soome valitsus soodustab küttepuidu kasutamist energiatootmises. Kütteturbale kohaldatavat maksumäära alandati, kuid samal ajal suurendati küttepuidule antavaid abisummasid – see näitab valitsuse kavatsust tagada omamaise kütteturba ja küttepuidu omavaheline konkureerimine. Puit on juba enim kasutatav energiaallikas ja selle kasutamine on alates 2000. aastast suurenenud, samal ajal kui turba osakaal väheneb.
            
         
               (70)
            
            
               Nagu selgitati põhjendustes 41–48, on kliendi kantavad lõplikud kulud, mis hõlmavad kütusemaksu, saastekvoote (turba puhul) ja abisummasid (puidu puhul), võrreldavad, kuid puit on keskmiselt odavam kui turvas.
            
         
               (71)
            
            
               Komisjon võtab teadmiseks, et praegust konkurentsisurvet turbale põhjustab kehtiv õigusraamistik (turba kütusemaks, süsinikdioksiidimaks ja hakkpuidule makstavad abisummad) ja muudatused selles poliitikas võivad muuta turba- ja puiduturu dünaamikat, nende suutlikkust üksteisega konkureerida ja üldist konkurentsisurvet Vapole.
            
         4.   JÄRELDUSED
   
   
               (72)
            
            
               Turba tootmise ja hulgimüügi olukorra võib seega kokku võtta järgmiselt: kolme suurima konkurendi koguturuosa on väike ning klientidel on võimalik minna turbalt üle puidule ja muudele kütustele.
            
         
               (73)
            
            
               Võttes arvesse põhjendustes 23–71 käsitletud tegureid, tuleks direktiivi 2014/25/EL artikli 34 lõike 1 kohast konkurentsile otsese avatuse tingimust pidada Soomes turba tootmise ja hulgimüügi puhul täidetuks.
            
         
               (74)
            
            
               Kuna turule piiramatu juurdepääsu tingimust peetakse täidetuks, ei tuleks direktiivi 2014/25/EL kohaldada lepingute suhtes, mida hankijad sõlmivad turba tootmiseks ja hulgimüügiks Soomes, ega ka ideekonkursside korraldamise suhtes sellise tegevuse sooritamiseks nimetatud geograafilises piirkonnas.
            
         
               (75)
            
            
               Käesolev otsus lähtub 2016. aasta veebruarist kuni 2016. aasta oktoobrini kehtinud õiguslikust ja tegelikust olukorrast, nagu seda on kirjeldatud taotleja ja Soome ametiasutuste esitatud teabes. Otsuse võib läbi vaadata, kui õigusliku või tegeliku olukorra olulise muutumise tõttu ei ole direktiivi 2014/25/EL artikli 34 kohaldamise tingimused enam täidetud.
            
         
               (76)
            
            
               Käesoleva otsusega ette nähtud meetmed on kooskõlas riigihangete nõuandekomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Direktiivi 2014/25/EL ei kohaldata lepingute suhtes, mille hankijad sõlmivad turba tootmiseks ja hulgimüügiks Soomes.
   Artikkel 2
   Käesolev otsus on adresseeritud Soome Vabariigile.
   
      Brüssel, 23. jaanuar 2017
      
         
            Komisjoni nimel
         
         
            komisjoni liige
         
         Elżbieta BIEŃKOWSKA
      
   
   
      (1)  ELT L 134, 30.4.2004, lk 1.
   
      (2)  ELT L 94, 28.3.2014, lk 243.
   
      (3)  Riiklik pädev asutus märgib selles arvamuses, et tal „puudub konkreetne põhjus riigihanke eeskirjahdest erandi tegemisest keeldumiseks“. Riiklik pädev asutus ei ole siiski oma arvamuses esitatud järeldusi põhjendanud. Arvamuses ei ole eelkõige osutatud erandi tegemise esimesele tingimusele – vabale juurdepääsule turule, samuti ei ole selles tehtud järeldust asjaomase tooteturu või geograafilise turu praeguse konkreetse määratluse kohta.
   
      (4)  Riigi 2016. aasta aruanne Energeetikasektorit Reguleerivate Asutuste Koostööametile ja Euroopa Komisjonile, lk 35.
   
      (5)  Taotleja kiri, 26. august 2016, lk 6.
   
      (6)  Taotleja kiri, 26. august 2016, lk 6 ja 7.
   
      (7)  Taotlus, punkt 3.2, lk 12.
   
      (8)  „Forest Finland in brief“, http://www.metla.fi/metinfo/tilasto/julkaisut/muut/Forest-Finland_2013.pdf.
   
      (9)  Taotlus, punkt 5.1, lk 13.
   
      (10)  Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT L 24, 29.1.2004, lk 1).
   
      (11)  Österreichische Post AG vs. komisjon, T-463/14, EU:T:2016:243, punkt 28.
   
      (12)  Vt joonealune märkus 6.
   
      (13)  Taotleja kiri, 16. juuni 2016, lk 3 viimane lõik ja lk 4 kolm esimest lõiku.
   
      (14)  Soome ametiasutuste kiri, 26. september 2016, lk 3.
   
      (15)  Otsus nr 267/61/94, 5. september 2000, otsus nr 021/81/2000, 8. märts 2001, lk 5, 7 ja 8.
   
      (16)  Taotleja esitatud teave, 22. jaanuar 2016, lk 2 teine lõik; taotleja kiri, 16. juuni 2016, lk 5 eelviimane ja viimane lõik.
   
      (17)  Soome ametiasutuste kiri, 26. september 2016, lk 2.
   
      (18)  Nende turbatarbimine moodustas 2014. aastal 56 % turbatarbimise kogumahust.
   
      (19)  Taotlus, punkt 3.1, lk 9.
   
      (20)  Taotleja kiri, 6. aprill 2016, lk 14.
   
      (21)  Alla 1 % turbatarbimise kogumahust.
   
      (22)  Soome ametiasutuste kiri, 26. september 2016, lk 2; taotleja kiri, 30. september 2016, lk 2.
   
      (23)  Komisjoni kiri, 2. juuni 2016, lk 3.
   
      (24)  Taotleja kiri, 16. juuni 2016, lk 10.
   
      (25)  Temperatuur oli kolm nädalat alla –20 kraadi.
   
      (26)  Taotleja kiri, 16. juuni 2016, lk 1.
   
      (27)  Taotlus, punkt 3.2, lk 13.
   
      (28)  Taotleja kiri, 16. juuni 2016, lk 7.
   
      (29)  Vt joonealune märkus 28.
   
      (30)  Soome ametiasutuste kiri, 26. september 2016, lk 2.
   
      (31)  Statistics Finland, http://pxweb2.stat.fi/sahkoiset_julkaisut/energia2015/html/engl0002.htm.
   
      (32)  Riigiabi SA.42218 (2015/N) – Soome tegevusabi hakkpuidul töötavatele elektrijaamadele, C(2016) 976; riigiabi SA.31204 (2011/N) – Soome tegevusabi väikestele küttepuidul töötavatele elektri- ja küttejaamadele ning hakkpuidul töötavatele elektrijaamadele, K(2011) 1950 (ELT C 153, 24.5.2011, lk 2).
   
      (33)  http://eur-lex.europa.eu/resource.html?uri=cellar:4f8722ce-1347-11e5-8817-01aa75ed71a1.0001.02/DOC_2&format=PDF, lk 2.
   
      (34)  Taotleja kiri, 26. august 2016, lk 5.
   
      (35)  Valitsuse määrus taastuvallikatest toodetud elektrienergia tootmisabi kohta.
   
      (36)  Elektrienergia ja teatavate kütuste aktsiisimaksu seaduse lisa muutmise seadus (1724/2015).
   
      (37)  Riikliku pädeva asutuse otsus nr 021/81/00, 8. märts 2001.
   
      (38)  Taotleja kiri, 16. juuni 2016, lk 13.
   
      (39)  Soome ametiasutuste kiri, 26. september 2016, lk 2.
   
      (40)  Otsus nr 021/81/2000, 8. märts 2001, lk 9.
   
      (41)  Soome ametiasutuste kiri, 26. september 2016, lk 3.
   
      (42)  Taotleja kiri, 16. juuni 2016, lk 12.
   
      (43)  Vt joonealune märkus 41.
   
      (44)  Vt joonealune märkus 40.
   
      (45)  Soome ametiasutuste kiri, 26. september 2016, lk 3 ja riikliku pädeva asutuse arvamus, 2. november 2011, lk 3.
   
      (46)  Komisjoni 20. mai 2011. aasta rakendusotsus 2011/306/EL, millega kehtestatakse, et bituumenkivisöe kaevandamise suhtes Tšehhi Vabariigis ei kohaldata Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) artikli 30 lõiget 1 (ELT L 137, 25.5.2011, lk 55).
   
      (47)  […] konfidentsiaalne teave.
   
      (48)  Taotlus, lk 15 ja 17.
   
      (49)  Need kaks erandit ei ole iseenesest probleem, kuna ühel juhul asub käitis samas asukohas, kus asuvad teised käitised, mille puhul Vapo turuosa on väike, ja teisel juhul on tegemist väikese käitisega.
   
      (50)  Taotleja kiri, 16. juuni 2016, lk 6.
   
      (51)  Turuosad 2014. aasta andmete alusel.
   
      (52)  Turuosad 2013. aasta andmete alusel.
   
      (53)  Taotleja kiri, 6. aprill 2016, lk 13.
   
      (54)  20 suurima turbatarbija turbatarbimine moodustab 56 % turbatarbimise kogumahust.
   
      (55)  Taotleja kiri, 16. juuni 2016, lk 3.